‘Koop nou, betaal later’, ’n nuwe manier om te koop(Argieffoto: Gonghuimin468/Pixabay) Die nuwe manier van koop, naamlik koop nou en betaal later, klink dalk soos ou nuus, maar dit is beslis nuut. Jy koop nou en betaal later soos met ander vorme van krediet, maar die verskil is dat jy nie rente betaal nie. Dit het baie gewild geraak sedert dit in 2019 in Suid-Afrika bekend gestel is soos verbruikers hul begrotings moes aanpas weens die finansiële skade wat die pandemie veroorsaak het. Ina Opperman verduidelik hoe dit werk en wie dit aanbied. Koop nou en betaal later is ook nie dieselfde as bêrekoop nie, aangesien verbruikers nie hoef te wag tot die hele bedrag afbetaal is voordat hulle die goedere ontvang nie. Marknavorsing wys ook dat die gebruik van hierdie manier van koop in Suid-Afrika met 31% toegeneem het sedert verlede jaar, terwyl 73% van verbruikers op soek is na finansiering reg aan die begin wanneer hulle besluit om iets te koop. Hierdie manier om vir goedere te betaal sal na verwagting met 66,9% per jaar groei tot US$294,1 miljoen (tans sowat R4,4 miljard) teen die einde van vanjaar. Aanlyn winkels trek ook voordeel hieruit, met baie wat opmerk dat die waarde van aanlyn bestellings styg, dat mense meer koop en aansienlike inkomstegroei wanneer hulle verbruikers toelaat om op hierdie manier te koop. Hierdie nuwe manier van koop sal na verwagting help om die e-handelsektor te laat groei soos meer handelaars en verbruikers dit begin gebruik. Die proses om nou te koop en later te betaal is glad nie ingewikkeld nie. Wanneer jy wil betaal, kies jy net die opsie vir die verskaffer van hierdie betaalmetode, tik jou ID en kaartbesonderhede in en betaal ŉ klein bedrag as deposito. Verskaffers van die koop‑nou‑en‑betaal‑later‑diens sal jou dan per e-pos in kennis stel wanneer jy die volgende paaiemente moet betaal. Maar oppas: sommige verskaffers hef ŉ bedrag vir laat betalings. ŉ Hele aantal maatskappye, gewoonlik fintech‑entrepreneurs, bied die diens aan om nou te koop en later te betaal, soos Payflex, PayJustNow, MoreTyme, Mobicred en LayUp. Terwyl Mobicred en LayUp nie eintlik koop nou, betaal later‑diensverskaffers is nie, word hulle ingesluit omdat daar heelwat ooreenkomste met die ander dienste is. Payflex vereis dat verbruikers vier gelyke paaiemente oor ses weke betaal, gewoonlik elke twee weke. Die maatskappy werk saam met meer as 1 100 aanlyn winkels en sal binnekort ook in fisieke winkels beskikbaar wees. Indien jy laat betaal, moet jy R65 betaal vir elke week wat jy laat is, maar nie meer as R195 nie. Transaksiegeld word met elke handelaar wat aansluit, onderhandel. PayJustNow vereis dat jy drie gelyke paaiemente betaal oor drie maande en is beskikbaar in 980 aanlyn winkels en meer as 1 000 fisieke winkels. Jy betaal nie rente nie, maar indien jou betaling laat is, betaal jy R125 elke keer wat jou betaling geprosesseer word, tot 25% van die oorspronklike bedrag. Handelaarsgeld is gewoonlik 5%, afhangend van hoe dit betaal word, op watter platform jou winkel is en die geskatte waarde van die transaksie. MoreTyme kan net gebruik word deur verbruikers wat by TymeBank bank. Jy moet 50% betaal wanneer jy iets koop en daarna drie rentevrye paaiemente oor twee maande. Dit is beskikbaar by 350 handelaars en meer sluit voortdurend aan. Indien jy laat betaal, kos dit jou R65. Die handelaarsgeld is vertroulik. Twee ander maatskappye bied soortgelyke dienste, maar word nie geklassifiseer as koop nou, betaal later nie: Mobicred is ŉ 100%‑wentelkredietfasiliteit wat jou toelaat om ŉ minimum van 10% van die balans op ŉ keer te betaal. Hier betaal jy egter rente van 17,5% om by meer as 3 000 winkels te koop, maar jy betaal nie ŉ heffing vir laat betalings nie. Handelaarskommissie begin by 3,5%, maar groot winkels betaal minder. LayUp is ŉ digitale bêrekoopmaatskappy en nie ŉ koop nou, betaal later‑maatskappy nie. Jy het 24 maande om te betaal en jy betaal nie rente by die 200 winkels waar LayUp beskikbaar is nie. Die maatskappy vra ook nie heffings vir laat betalings nie en handelaarsgeld beloop 5%.